ДИРЕКТИВА 2009/61/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 13 юли 2009 година
относно монтирането на устройствата за осветяване и светлинна сигнализация на колесните селскостопански или горски трактори
(кодифицирана версия)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1)
в съответствие с процедурата, предвидена в член 251 от Договора (2),
като имат предвид, че:
(1)
Директива 78/933/ЕИО на Съвета от 17 октомври 1978 г. за сближаване на законодателствата на държавите-членки относно монтирането на устройствата за осветяване и светлинна сигнализация на колесни селскостопански или горски трактори (3) е била неколкократно съществено изменяна (4). С оглед постигане на яснота и рационалност, посочената директива следва да бъде кодифицирана.
(2)
Директива 78/933/ЕИО е една от отделните директиви от системата за ЕО одобрение на типа, предвидена в Директива 74/150/ЕИО на Съвета от 4 март 1974 г. за сближаване на законодателствата на държавите-членки по отношение на типовото одобрение на колесните селскостопански или горски трактори, заменена с Директива 2003/37/ЕО на Европейския парламент и на Съвета от 26 май 2003 г. относно типовото одобрение на селскостопански или горски трактори, на техните ремаркета и на теглително-прикачно оборудване, заедно с техните системи, компоненти и обособени технически възли (5) и установява технически изисквания относно дизайна и конструкцията на колесните селскостопански или горски трактори по отношение на монтирането на устройствата за осветяване и светлинна сигнализация. Тези технически изисквания целят сближаване на законодателствата на държавите-членки по начин, който да позволи прилагането за всеки тип трактор на процедурата за ЕО одобрение на типа, предвидена в Директива 2003/37/ЕО. Следователно разпоредбите на Директива 2003/37/ЕО, отнасящи се до селскостопанските или горските трактори, техните ремаркета и теглително-прикачно оборудване, заедно с техните системи, компоненти и обособени технически възли, се прилагат за настоящата директива.
(3)
Настоящата директива не следва да засяга задълженията на държавите-членки относно сроковете за транспониране в националното право и прилагане на директивите, които са посочени в приложение III, част Б,
ПРИЕХА НАСТОЯЩАТА ДИРЕКТИВА:
Член 1
1. „Селскостопански или горски трактор“ е всяко моторно превозно средство, с колела или с вериги, което има най-малко две оси, чиято основна функция е в неговата теглителна сила и което е специално конструирано да тегли, бута, транспортира или задвижва определени инструменти, машини или ремаркета, предназначени за използване в селското или горското стопанство. Тракторът може да е приспособен да превозва товари и пътници.
2. Настоящата директива се прилага само за тракторите, определени в параграф 1, оборудвани с пневматични гуми и имащи максимална конструктивна скорост между 6 и 40 km/h.
Член 2
1. Държавите-членки не може да отказват издаването на ЕО одобрение на типа или на национално одобрение на типа по отношение на тип трактор на основания, свързани с монтирането на устройства за осветяване и светлинна сигнализация, независимо дали са задължителни или по избор, изброени в точки 1.5.7-1.5.21 от приложение I, ако те са монтирани в съответствие с изискванията, съдържащи се в посоченото приложение.
2. По отношение на превозни средства, които не отговарят на изискванията на настоящата директива, и на основания, свързани с приложното поле на настоящата директива, държавите-членки:
-
не издават ЕО одобрение на типа;
-
може да откажат издаване на национално одобрение на типа.
3. По отношение на нови превозни средства, които не отговарят на изискванията на настоящата директива, и на основания, свързани с приложното поле на настоящата директива, държавите-членки:
-
разглеждат сертификатите за съответствие, които съпровождат тези нови превозни средства в съответствие с Директива 2003/37/ЕО като невалидни за целите на член 7, параграф 1 от посочената директива;
-
може да откажат регистрацията, продажбата или пускането в употреба на такива нови превозни средства.
Член 3
Държавите-членки не може да отказват регистрацията, нито да забраняват продажбата, пускането в употреба или употребата на трактори на основания, свързани с монтирането на устройства за осветяване и светлинна сигнализация, независимо дали са задължителни или по избор, изброени в точки 1.5.7-1.5.21 на приложение I, ако те са монтирани в съответствие с изискванията, съдържащи се в посоченото приложение.
Член 4
Държавата-членка, предоставила ЕО одобрение на типа, взема необходимите мерки, за да е информирана за всяко изменение на една от частите или характеристиките, предвидени в приложение I, точка 1.1. Компетентните органи на тази държава-членка определят дали за изменения тип трактор са необходими по-нататъшни изпитвания, придружени от нов доклад. Изменението не се одобрява, когато изпитванията показват несъответствие с изискванията на настоящата директива.
Член 5
Измененията, необходими за адаптиране към техническия прогрес на изискванията на приложения I и II, се приемат в съответствие с процедурата, посочена в член 20, параграф 3 от Директива 2003/37/ЕО.
Член 6
Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 7
Директива 78/933/ЕИО, изменена с директивите, посочени в приложение III, част А, се отменя, без да се засягат задълженията на държавите-членки относно сроковете за транспониране в националното право и за прилагане на директивите, посочени в приложение III, част Б.
Позоваванията на отменената директива се считат за позовавания на настоящата директива и се четат съгласно таблицата на съответствието в приложение IV.
Член 8
Настоящата директива влиза в сила на двадесетия ден след публикуването ѝ в Официален вестник на Европейския съюз.
Прилага се от 1 януари 2010 г.
Член 9
Адресати на настоящата директива са държавите-членки.
Съставено в Брюксел на 13 юли 2009 година.